Valstybinio socialinio draudimo fondo valdybos prie Socialinės apsaugos ir darbo ministerijos DirektoriAus

Į s a k y m a s

Dėl savarankiškai dirbančių asmenų draudžiamųjų pajamų ir valstybinio socialinio draudimo įmokų, skaičiuojamų nuo deklaruotos Valstybinei mokesčių inspekcijai pajamų metinės sumos, sumų išdėstymo Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registre

2013 m. sausio 18 d. Nr. V-30

Vilnius

Atsižvelgdamas į Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro nuostatų, patvirtintų Lietuvos Respublikos Vyriausybės 2007 m. balandžio 25 d. nutarimu Nr. 435 „Dėl Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro steigimo, jo nuostatų patvirtinimo ir veiklos pradžios nustatymo“ (Žin., 2007, Nr. 50-1932; 2012, Nr. 119-5989), 25.11 punktą:

1. N u s t a t a u, kad:

1.1. savarankiškai dirbančių asmenų draudžiamųjų pajamų ir valstybinio socialinio draudimo įmokų, skaičiuojamų nuo deklaruotos Valstybinei mokesčių inspekcijai pajamų metinės sumos, sumos į Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registrą (toliau – Registras) įrašomos:

1.1.1. pagal savarankiškai dirbančių asmenų pateiktus SAV pranešimų apie savarankiškai dirbančius asmenis (toliau – SAV pranešimai) duomenis apie kalendorinių metų mėnesiais apskaičiuotas (pagal faktiškai gautas pajamas) draudžiamąsias pajamas, nuo kurių turi būti apskaičiuotos ir sumokėtos valstybinio socialinio draudimo įmokos, ir įmokas (tik sumokėjus apskaičiuotas valstybinio socialinio draudimo įmokas);

1.1.2. jeigu SAV pranešime apie savarankiškai dirbančius asmenis nurodyta draudžiamųjų pajamų / išsiimta suma nesutampa su deklaruota Valstybinei mokesčių inspekcijai pajamų metine suma – pagal savarankiškai dirbančių asmenų pateiktus patikslintus SAV pranešimus;

1.1.3. jeigu individualių įmonių savininkų, mažųjų bendrijų narių, tikrųjų ūkinių bendrijų tikrųjų narių, komanditinių ūkinių bendrijų tikrųjų narių per kalendorinį mėnesį išsiimta asmeniniams poreikiams lėšų suma, nurodyta SAV pranešime, yra didesnė negu 4 Lietuvos Respublikos Vyriausybės patvirtintų einamųjų metų draudžiamųjų pajamų dydžio (toliau – DPD) suma, tai į Registrą įrašoma SAV pranešime nurodyta kalendorinio mėnesio draudžiamųjų pajamų suma (netaikant 4 DPD sumos ribojimo per kalendorinį mėnesį), tačiau ne didesnė už 48 DPD sumą (o jei ankstesniais tų metų mėnesiais toks asmuo jau buvo gavęs draudžiamųjų pajamų – ne didesnė nei 48 DPD ir ankstesnių tų metų mėnesių draudžiamųjų pajamų skirtumas suma), ir atitinkama valstybinio socialinio draudimo įmokų suma. Draudžiamųjų pajamų ir valstybinio socialinio draudimo įmokų sumos išdėstomos pagal SAV pranešime nurodytų mėnesių eiliškumo tvarką;

1.1.4. jeigu asmenų, kurie verčiasi individualia veikla (išskyrus verslo liudijimus turinčius asmenis), SAV pranešime nurodyta kalendorinio mėnesio draudžiamųjų pajamų suma yra didesnė negu 4 DPD suma, tai į Registrą įrašoma SAV pranešime nurodyta draudžiamųjų pajamų suma (netaikant 4 DPD sumos ribojimo per kalendorinį mėnesį), tačiau ne didesnė už 48 DPD sumą (o jei ankstesniais tų metų mėnesiais toks asmuo jau buvo gavęs draudžiamųjų pajamų – ne didesnė nei 48 DPD ir ankstesnių tų metų mėnesių draudžiamųjų pajamų skirtumas suma), ir atitinkama valstybinio socialinio draudimo įmokų suma;

1.1.5. jeigu fizinių asmenų, kurie verčiasi individualia žemės ūkio veikla, kai žemės ūkio valdos ar ūkio ekonominis dydis pagal valstybės įmonės Žemės ūkio informacijos ir kaimo verslo centro atliktus skaičiavimus už praėjusių metų mokestinį laikotarpį yra lygus 4 ekonominio dydžio vienetams arba didesnis, ir kurių pajamos mokestiniu laikotarpiu apmokestinamos gyventojų pajamų mokesčiu pagal Gyventojų pajamų mokesčio įstatymo nuostatas, ar šeimynos dalyvių SAV pranešime nurodyta kalendorinio mėnesio draudžiamųjų pajamų suma yra didesnė negu 1 DPD suma, tai į Registrą įrašoma SAV pranešime nurodyta draudžiamųjų pajamų suma (netaikant 1 DPD sumos ribojimo per mėnesį), tačiau ne didesnė už 12 DPD sumą (o jei ankstesniais tų metų mėnesiais toks asmuo jau buvo gavęs draudžiamųjų pajamų – ne didesnė nei 12 DPD ir ankstesnių tų metų mėnesių draudžiamųjų pajamų skirtumas suma), ir atitinkama valstybinio socialinio draudimo įmokų suma;

1.2. šio įsakymo 1.1 punktas taikomas, įrašant į Registrą 2012 metų ir vėlesnių mokestinių laikotarpių savarankiškai dirbančių asmenų draudžiamųjų pajamų ir valstybinio socialinio draudimo įmokų sumas, apskaičiuotas nuo deklaruotos Valstybinei mokesčių inspekcijai pajamų metinės sumos.

2. Į p a r e i g o j u:

2.1. Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) Teisės skyrių šį įsakymą paskelbti leidinyje „Valstybės žinios“;

2.2. Fondo valdybos Komunikacijos ir tarptautinių ryšių skyrių paskelbti šį įsakymą Fondo valdybos interneto svetainėje ir Valstybinio socialinio draudimo fondo administravimo įstaigų intraneto svetainėje;

2.3. Fondo valdybos Informacinės sistemos eksploatavimo ir informacijos valdymo skyrių šio įsakymo skaitmenines kopijas išsiųsti Fondo valdybos direktoriaus pavaduotojams, Fondo valdybos skyriams, Fondo valdybos Vidaus audito departamentui, Valstybinio socialinio draudimo fondo valdybos teritoriniams skyriams ir kitoms Valstybinio socialinio draudimo fondo valdybos administravimo įstaigoms bei Lietuvos Respublikos socialinės apsaugos ir darbo ministerijai.

Direktorius	Mindaugas Sinkevičius